Ֆրանս-ամերիկյան տարաձայնությունները պահպանվում են
Չնայած ԱՄՆ-ի նախագահ Դոնալդ Թրամփը չի ցանկանում վերանայել իր որոշումը փարիզյան համաձայնագրից ԱՄՆ-ը դուրս բերելու կապակցությամբ, նախագահներ Թրամփն ու Մաքրոնը ձգտում են ընդհանուր եզրեր գտնել, մասնավորապես ահաբեկչության դեմ պայքարի ու Սիրիայի հարցում:
Նախագահ Դոնալդ Թրամփը շարունակում է իր այցը Ֆրանսիա, որը, հաշվի առնելով կողմերի միջև հակասությունները կլիմայի ու առևտրային հարցերում, ինչպես նաև Ռուսաստանի հետ հարաբերությունների հետ կապված խնդիրները, այնքան էլ հարթ չի ընթանում: «Փարիզյան համաձայնագիրը կարող է փոփոխության ենթարկվել: Կտեսնենք ինչ տեղի կունենա: Կանդրադառնանք այս հարցին մոտ օրերին»,- հայտարարել է նախագահ Դոնալդ Թրամփը: «Կլիմայի փոփոխման հետ կապված մենք գիտենք, թե ինչ տարաձայնություններ ունենք: Մենք խոսել ենք դրանց մասին շատ անգամ: Շատ կարևոր է հասկանալ, թե ինչպես կարող ենք վերացնել դրանք: Ես հարգում եմ նախագահ Թրամփի որոշումը»,- ասել է նախագահ Մաքրոնը: Ֆրանսիան շատ բարձր մակարդակով է պատրաստվել նախագահ Թրամփի այցին: Այս այցը չափազանց կարևոր է նախագահ Մաքրոնի համար, ով ցանկանում է ընդգծել, որ ինքն ուժեղ քաղաքական գործիչ է: Իր այցի ընթացքում ԱՄՆ-ի նախագահը այցելել է Փարիզի Հաշմանդամների համալիրում գտնվող Նապոլեոնի դամբարան: Նախագահ Թրամփը ներկա է գտնվել նաև Բաստիլի գրավման և Առաջին աշխարհամարտին Միացյալ Նահանգների մասնակցության հարյուրամյակին նվիրված տոնակատարություններին և շքերթին: